J. Brocka, poslanec: (2009-02-03):
Dámy a páni, boli sme nedávno svedkami bombastických vyhlásení na tlačových konferenciách po rokovaniach vlády alebo Rady pre hospodársku krízu, ako vláda pripravuje návrhy zákonov v skrátenej lehote, aby sme o nich mohli urýchlene rokovať a ich schváliť, aby sme zabránili negatívnym dopadom na obyvateľstvo. Tak rokujeme o treťom zákone v skrátenom konaní a musím povedať, že toto je prvý zákon, ktorý sa v podstate svojimi návrhmi a opatreniami dotýka hospodárskej krízy, to znamená z dielne pani ministerky Tomanovej. Ale musím povedať, teda chcel by som pochváliť pani ministerku aj za obsah toho návrhu, lebo sú tam opatrenia, ktoré môžu pomôcť mnohým ľuďom napríklad z hľadiska udržania ich zamestnania a môžu prispieť aj k vytvoreniu pracovných miest. Ja som si pripravil dlhé vystúpenie, ale keďže by som vás nechcel ním nudiť, tak dovoľte, aby to bolo v takom voľnom prednese tak, ako sa to bude samé vyvíjať. Čiže chcem pochváliť pani ministerku, že medzi tými návrhmi opatrení, ktoré my podporujeme, že sú aj také, ktoré aj preto podporujeme, že sú to opatrenia, ktoré sú nám blízke, lebo sme ich aj sami navrhovali pred niekoľkými mesiacmi, aj keď vtedy neprešli, prosím, som rád, že teraz si ich vládna koalícia alebo ministerstvo sociálnych vecí osvojilo a že budeme o nich hlasovať a prinesú pozitívne ovocie pre mnohých občanov. Sú tam aj veci, ktoré budem aj kritizovať, ktoré by tam nemuseli byť, ktoré, naopak, k tomu pozitívnemu efektu, ktorý ministerstvo očakáva, nepovedú. Ale všeobecne v tej súvislosti, že sú tu tri zákony o skrátenom konaní, v podstate iba jeden návrh, ktorý je o tom, ako zabrániť negatívnym dopadom hospodárskej krízy, je zároveň na schôdzi Národnej rady z dielne ministerstva sociálnych vecí aj návrh na ratifikáciu Európskej sociálnej charty. No a to musím povedať, že tomu nerozumiem. Tomu nerozumiem, pretože to vyzerá, ako keby ľavá ruka nevedela, čo robí pravá. Lebo tento návrh, ktorý je tu teraz bod programu, tak má pomôcť slovenskej ekonomike, má pomôcť zamestnávateľom, má pomôcť občanom a zároveň o niekoľko dní neskôr budeme rokovať o dokumente, ktorý keby vláda predkladala v čase úžasných úspechov desaťpercentného ekonomického rastu a dlhodobo, prosím, a je to v súlade s programom tejto vlády, je to jej agenda, tak tomu by som rozumel. Ale dávať tento bod na rokovanie Národnej rady, keď v Európe uvažujú zodpovedné vlády o tom, že sa budú uvoľňovať aj tie prísne pravidlá Paktu stability a rastu, že my v tejto chvíli ideme zabetónovať status quo v daňovej, v sociálnej legislatíve, no jednoducho sa mi to zdá, že táto vláda si sebe sama zväzuje ruky. O to viac, že jej sociálni partneri, s ktorými o tom rokovala ešte na jeseň minulého roka, keď ešte tie odhady, ako bude hospodárska kríza dopadať na Slovensko, ešte neboli tie kontúry také jasné, tak už vtedy zamestnávatelia, Republiková únia zamestnávateľov alebo Asociácia zamestnávateľských zväzov boli proti tomu. Napriek tomu to išlo s týmto rozporom do vlády. Vláda to schválila. A či teraz to považujú za ten najlepší nápad, ako pomôcť krajine, keď sa dokonca predseda vlády zaoberal otázkou, že aj Zákonník práce, aj do toho môžeme vstúpiť, aj keď len na istý čas, keď to bude nevyhnutné. Považujem za omyl, že poslanci vládnej koalície nehlasovali za môj návrh, aby sme to vypustili z rokovania tejto schôdze. (Reakcia z pléna.) Áno, pán predseda reagoval a povedal, že ak si to vydiskutujú ešte a bude to naozaj tak, ako hovorím, takže nie je vylúčené, že tento bod sa z rokovania tejto schôdze stiahne. No chcel by som tomu veriť, že to tak urobíte. Lebo inak by to naozaj bolo výrazom chaosu a že ľavá ruka nevie, čo robí pravá. Že je vážna kríza, a častokrát to opakujete aj vy z vlády, aj my z opozície, musím povedať, že to má aj svoje pozitíva. Táto kríza napríklad spôsobila to, že sú rekordne nízke ceny pohonných hmôt, že klesajú ceny bytov a nehnuteľností, že hodnoty inflácie sú na veľmi nízkej úrovni. A dokonca som zachytil v tlači, že sa ľudia začínajú sobášiť častejšie. V Británii, neviem v ktorom meste, že o 70 % narástla sobášnosť. Má to inak svoju logiku. Ako v ťažkých časoch a ťažké časy sa oveľa ľahšie, by som povedal, znášajú a prežívajú vo dvojici a ľahšie ako jednotlivec prekonáva krízu práve napríklad manželstvo alebo rodina. Preto ako v kontraste s týmto ma zaráža, že minister spravodlivosti uvažuje o uvoľnení a uľahčení rozvodovosti na Slovensku. Našťastie to nemáme ešte na tejto schôdzi Národnej rady, aj keď si to médiá mysleli, lebo o tom nedávno takto písali. Iný príklad teda, že je kríza a ľudia, občania vedia a dokonca aj mnohé podniky sa vedia správne správať alebo chovajú sa racionálne. Vedia, že nemôžu plytvať, že sa musí šetriť. Preto napríklad veľké projekty dnes sú na ľade. Banky zvažujú a vôbec aj pôvodní developeri a investori, či budú stavať nové a ďalšie sídliská po Slovensku. Jednoducho aj mnohí z nás, aj vy, aj iní občania, zvažujú, či budú robiť investície alebo obchody dlhodobého charakteru. Jednoducho, či v tomto čase radšej neusporia, ak by tá kríza mala trvať dlhšie. Toto robia občania, toto robia firmy. A čo robí vláda? Ja si myslím, že by si mohla zobrať príklad z mnohých občanov alebo aj zo všetkých občanov, takmer. (Reakcia z pléna.) Teraz, pán kolega, som myslel na iné, je vám to veľmi blízke, minister vnútra nedávno kúpil za 117 mil. vozový park, luxusné autá, takmer pretekárske autá. (Reakcia z pléna.) Pani kolegyňa, ja hovorím k veci, hovorím k veci, naozaj, na rozdiel od predsedu parlamentu, keď sme začínali dnes rokovať, naozaj. V tejto chvíli, tento mesiac alebo minulý mesiac, ak robí takéto obchody minister vlády, naozaj si myslím, že kde to občania pozornejšie sledujú, tak to je na odvolanie takého ministra. Pani kolegyňa, ďalší príklad nehospodárneho nakladania, plytvania v čase hospodárskej krízy je sám predseda vlády, keď Úrad vlády reklamnú kampaň za 30 mil. korún, ktorej predmetom má byť logo alebo heslo kampane, alebo televízny šot, už som to v mojej faktickej poznámke spomenul, že ak by chcel ísť príkladom iným predseda vlády, tak stačí, aby ponúkol do tomboly stredným alebo základným školám laptop a deti mu to urobia zadarmo. Samozrejme, ja viem, prečo to je, lebo tendre, tendre a netransparentné klientelistické súťaže na Slovensku prekvitajú aj v treskúcej zime. Áno, aj v treskúcej zime. Jednoducho, preto ak pán predseda Paška dnes po otvorení schôdze hovoril o všetkom možnom, tak len preto, lebo chcel odpútať pozornosť od toho, čo popri tých drobnostiach, ktoré predložila pani ministerka Tomanová, robia všetci ostatní. Všetci ostatní, takmer, všetci ostatní vo vláde rozhadzujú peniaze daňových poplatníkov a zneužívajú hospodársku a finančnú krízu. Áno, je to tak. A teraz, keďže máte pocit, že hovorím od veci, chcem povedať, že návrhy, ktoré sú opatrenia, aktívne opatrenia trhu práce, ktoré sú v tomto zákone, o tom, ako chcete a chceme pomôcť napríklad začínajúcim živnostníkom, že budú mať daňové prázdniny na odvody, podporujeme. Rovnako podporujeme aj to, že chcete znižovať odvody zamestnávateľov, ktorí sú ochotní zamestnávať ľudí aj v ťažkých časoch, keď pre nich nemajú prácu. Alebo že chcete dávať príspevok na samozamestnávanie tým, ktorí sa vracajú zo zahraničia. Naozaj, lebo ak v Európe sa odhaduje, že pribudne 3,5 mil. nezamestnaných ľudí, to je obrovská sila a medzi nimi sú mnohí aj zo Slovenska, ktorí doteraz na Západe zarábali a prichádzajú naspäť na Slovensko a budú klienti úradov práce alebo už aj sú. No a, samozrejme, s čím nesúhlasím, tak to sú tie známe sociálne podniky. Prosím vás, toto, aj keď ste to tak honosne nazvali, má strašne málo so sociálnym, so solidaritou. Už tak ako zmäkčujete, ako meníte filozofiu, pôvodnú filozofiu sociálnych podnikov, že už to nemusia byť ani, by som povedal, ľudia, ktorí sú na trhu práce diskvalifikovaní, už to môže byť ktokoľvek, koho v sociálnom podniku zamestnáte. Dokonca už nemusí ani 30 % zo zisku použiť na vytvorenie nových pracovných miest. Prosím vás, toto je podnikanie za štátne. Ja viem, že skôr pre vás ako pre nás. Lebo mne ani mojej kolegyni Gibalovej alebo Kahancovi nehrozí, že on sa v takom sociálnom podniku alebo jeho blízki uchytia. Čiže táto miliarda korún (reakcia z pléna), táto miliarda korún, ktorú chcete na to použiť v tomto roku, sú do vzduchu vyhodené peniaze aj z iného dôvodu a poviem vám prečo. Keď vytvoríte, pani kolegyňa, sociálny podnik vo vašom meste a vo vašej obci, napríklad založíte pílu a bude robiť dosky a hranoly, tak v susednej dedine tá píla, ktorú likvidovala prednedávnom silná slovenská koruna, tak zlikviduje váš sociálny podnik. Čiže koľko nových miest vytvoríte v jednej obci, možno v tej druhej toľko pracovných miest zanikne. Preto ak by ste zmenili alebo urobili úpravu v tomto zákone napríklad vo vzťahu k tým opatreniam o sociálnom podniku, tak viem si predstaviť, že celá opozícia bude hlasovať za tento návrh aj v druhom, aj v treťom čítaní. No a na záver, dámy a páni, nebudem hovoriť o tom, čo my navrhujeme, možnože príde na to, že bude taký bod, že teda čo treba robiť, čo treba robiť. Aj keď som okrajovo už povedal, že by ste nemali minimálne plytvať, lebo keď sme o rozpočte hovorili na minulej schôdzi, tak som hovoril, že vlastne vláda môže v tejto krízovej situácii robiť tri veci, že nič alebo že bude robiť nejaké drobné kozmetické úpravy, alebo že využije túto krízu ako príležitosť a šancu vyťažiť z toho čo najviac v súťaži s inými krajinami. A to som ešte zabudol na jednu možnosť, že vláda môže urobiť zlé rozhodnutia. Zlé rozhodnutia a to som spomínal aj v tomto svojom vystúpení. No a chcem jednu nepríjemnú skutočnosť na záver spomenúť, že to, že sme my boli krajina v Európe tatranským tigrom v dvojcifernom ekonomickom raste, to sa môže zmeniť veľmi rýchlo. Ak ste čítali prognózu Európskej komisie o makroekonomických parametroch krajín Európskej únie v tomto roku, tak Litva, krajina, ktorá mala s nami pred rokom dvojciferný ekonomický rast HDP, tak na tento rok jej prognózujú 7, ale mínus, ale mínus 7 %. Dámy a páni, tak to sa môže stať aj zo Slovenska, aj keď bolo včera prvé, zajtra môže byť posledné. Preto opatrenia vlády aj v tejto vážnej situácii, ako ju priznáva a opakuje často aj pani ministerka Tomanová, by mali byť iné, malo by ich byť viac, mali byť účinnejšie. A to aj na dnešok stačí. Ďakujem za vašu pozornosť. (Potlesk.)